DA Den Europæiske Unions Tidende CE 78/850

(2004/C 78 E/0903)

SKRIFTLIG FORESPØRGSEL E-3698/03

af Torben Lund (PSE) til Kommissionen

(10. december 2003)

Om: Overtrædelse af forbud mod drivgarnsfiskeri og habitat-direktivet

Det fremgik af CNN's hjemmeside den 24. november 2003, hvorledes titusindvis af delfiner bliver dræbt, fordi fiskerne i Middelhavsområdet anvender ulovlige drivgarn. Ud over delfiner dræbes også hajer og skildpadder af disse drivgarn.

Ifølge CNN er det både italienske og franske fiskere, der overtræder forbuddet mod drivgarnsfiskeri og dermed synes at bryde med Rådets forordning (EF) nr. 1239/98 (1) af 8. juni 1998 om ændring af forordning (EF) nr. 894/97 (2) om fastlæggelse af tekniske foranstaltninger til bevarelse af fiskeressourcerne og habitat-direktivets artikel 12, stk. 4.

Kan Kommissionen oplyse, om CNN's gengivelse er korrekt, og, i givet fald, hvad den agter at foretage sig på baggrund af disse oplysninger, og hvornår den vil gribe ind? Hvorledes mener Kommissionen, at disse oplysninger er i overensstemmelse med gældende EU-lovgivning? Hvad vil konsekvenserne være for en fisker, hvis denne bliver afsløret i færd med at fiske med ulovlige drivgarn, og hvorledes forventer Kommissionen, at fiskere i andre lande vil opfatte disse overtrædelser og blive motiveret til selv at overholde EU-lovgivningen?

Ifølge CNN er der mindst 75 både i Frankrig, mens det i Italien er mindst 100 både, der ulovligt fisker med drivgarn, og det vil være en skandale, hvis ikke Kommissionen omgående griber ind for at redde flere delfiner fra at blive dræbt.

Svar afgivet på Kommissionens vegne af Franz Fischler

(21. januar 2004)

Selv om Kommissionen ikke har detaljeret kendskab til de oplysninger, der blev offentliggjort på CNN's hjemmeside den 24. november 2003, og som det ærede medlem henviser til, er den blevet informeret om, at der er EU-fartøjer, som anvender drivgarn i Middelhavet. Kommissionen er ved at tage bestik af den aktuelle situation og har allerede kontaktet de ansvarlige myndigheder om spørgsmålet.

Da det er forbudt at anvende drivgarn til fiskeri efter visse vandrende arter, er det i modstrid med EU-retten, når der er fartøjer, som fortsætter med at fiske med sådanne redskaber i Middelhavet. Fiskere, der overtræder forbuddet, udsætter sig derfor for de administrative og strafferetlige sanktioner, som medlemsstaterne skal iværksætte i henhold til forordningen om bevarelse og bæredygtig udnyttelse af fiskeressourcerne som led i den fælles fiskeripolitik og forordningen om indførelse af en kontrolordning under den fælles fiskeripolitik (3).

Det tilkommer ikke Kommissionen at udtale sig om, hvordan nogle fiskere måtte opfatte andre fiskeres overtrædelser af EU-retten. Kommissionen gør dog sit yderste for at sørge for, at medlemsstaterne fører effektiv kontrol med fiskeriet, og ikke kun når det gælder drivgarn, men alle reglerne for bevarelse og forvaltning af fiskeressourcerne.

(1) EFT L 171 af 17.6.1998, s. 1.

(2) EFT L 132 af 23.5.1997, s. 1.

(3) Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, EFT L 358 af 31.12.2002, og forordning (EØF) nr. 2847/93 om indførelse af en kontrolordning under den fælles fiskeripolitik, EFT L 261 af 20.10.1993, senest ændret ved Rådets forordning (EF) nr. 2846/98 af 17. december 1998, EFT L 358 af 31.12.1998.